Calina Pandele Yttredal

Calina Pandele Yttredal (født 6. september 1955) er norsk biledkunstner, maler, tegner, grafiker og faglitterær forfatter, bosatt i Oslo. Hun er spesielt opptatt av farge og lys i samspill. Hun arbeider med både to- og tredimensjonale uttrykk – som malerier, tegninger, fotografier, lysskulpturer – i sine steds-spesifikke utstillinger og utsmykninger. 

Calina Pandele Yttredal har mottatt Kultur og- næringprisen 2009, utdelt av Innovasjon Norge og Forum for Kultur og Næringsliv, for sin lysutsmykning «Et års lyssyklus på Paleet». Kjøpesenteret Paleet ligger på Karl Johan i Oslo. 

Yttredal har undervist blant annet på Kunsthøgskolen i Oslo og Norsk Kunnskapssenter for lys (Lyskultur), og har holdt en rekke foredrag og seminarer om farge og lys. Hun har også utgitt fire fagbøker.

Utdannelse og oppvekst 
Calina Pandele Yttredal er født i București. Der startet hun sine kunststudier ved School of Fine Arts. Videre fulgte hun praktiske og teoretiske studier ved College of Fine Arts og National University of Arts, grafikkavdelingen. Som barn har Calina Pandele Yttredal spilt i flere spillefilmer, blant annet i regi av Andrei Blaier. I 1977 flyttet hun til Oslo, hvor hun ble tatt opp som student ved Statens håndverks- og kunstindustriskole. Så studerte hun maleri og romkunst ved Statens kunstakademi (Kunsthøgskolen i Oslo),  under blant andre professor Knut Rose, Halvdan Ljøsne og Alf-Jørgen Aas. Yttredal tok også fordypningstudier i romkunst ved Institutt for Farge, og i lys ved Norsk Kunnskapssenter for Lys.

Kunstnerisk virksomhet 
Calina Pandele Yttredal anvender ulike materialer og teknikker, både tradisjonelle og ny teknologi. Hun har stilt ut separat og i gruppe i Oslo, blant annet på Kunstnerforbundet, Galleri Brandstrup, Galleri LNM, Tegnerforbundet og Galleri Heer. Ellers i landet har hun blant annet stilt ut i Kunstmuseet KUBE, Ålesund Kunstforening, Nord-Trøndelags Fylkesgalleri og på Hamsungalleriet i Tranøy. I utlandet har hun stilt ut blant annet i New York, Seattle, Paris, Miami, București, Helsingfors og Rio de Janeiro. Av nasjonale utstillinger har hun blant annet deltatt på Høstutstillingen, Østlandsutstillingen og Vestlandsutstillingen.

Yttredal er medlem av NBK, TF, LNM og NFF. Hun har mottatt stipendier, er representert i en rekke samlinger, og har medvirket i flere TV-programmer. Hun er innkjøpt av National Museum of Contemporary Art Bucuresti (MNAC), og har mottatt Ordenen Meritul cultural (Cultural Merit) med rang som kommandør.

Calina Pandele Yttredal har også laget en rekke portretter, blant annet for Norsk Krigsskole, Folkehelseinstituttet og Oslo Energi Holding.

Utsmykninger 
 2015 — Lysutsmykningen «Landscape from Finnmark», ved Kirkenes Snowhotel. Et 9,5 m langt maleri montert på glassfasaden, ferdigstilt i Edvard Munchs atelier på Ekely.
 2014 — Lysskulpturen «Wind-Eye» i Hamsuns rike på Tranøy, i anledning jubileet «Tranøy Fyr i 150 år». En gjennomlyst glasskule produsert på Hadeland Glassverk var et av elementene.  
 2010 — Invitert til å utføre kunstnerisk utsmykning med 40 verker på Rica Seilet Hotel Molde, i forbindelse med markeringen av at det var 100 år siden Bjørnstjerne Bjørnson døde.

Bibliografi 
 Calina Pandele Yttredal: LYS - farge, design, kommunikasjon, Fagbokforlaget mars 2012. ISBN 978-82-450-0610-0
 Calina Pandele Yttredal: Prosjektbok, Gyldendal Norsk Forlag. Lærebok om tverrfaglig prosjektarbeid innen kunst, arkitektur og design. ISBN 82-05-31556-6
 Calina Pandele Yttredal: FARGE, veiledning for lærer og elev, Gyldendal Norsk Forlag 2000. ISBN 82-05-27451-7
 Calina Pandele Yttredal: FARGE, illusjon, persepsjon, teorier, komposisjon, praktiske bruksområder, symbolikk, påvirkningskraft, Gyldendal Norsk forlag 1998. ISBN 82-585-1204-8

Referanser

Eksterne lenker 
 Kunstnerens hjemmeside
 Kunstnerforeningen - Splendet In Orbe 
 Norsk kunstnerleksikon bind 4, fra 1986

Norske billedkunstnere
Norske forfattere